Teine dirigent Merle Lend alustas kooris laulmist 15aastaselt Georg Otsa nim muusikakooli õpilasena ja õpib praegu Eesti Muusika- ja Teatriakadeemias III kursusel. Lambertuse koori teeb eriliseks kirikukooriks see, et  üsna mitmel korral on tulnud oma võimed proovile panna koorijuhi eksamil. Nii Sigrid kui Merle on muusikakoolis ja muusikaakadeemias eksameid teinud oma kooriga. See on lauljatelegi positiivseks stiimuliks. «Muidugi,» on Sigrid nõus. «Eriti kui suured koorijuhtimise korüfeed Ants Üleoja või Kuno Areng kiidavad, et väga tubli koor on.»  Lauldakse oma kirikus, praostkonna ja valla üritustel, käiakse külas teistel kogudustel ja osaletakse oikumeenilises oratooriumikooris Coro Consonante. Esinetud on ka  üldlaulupeol ja vaimulikel laulupäevadel, käidud Saksamaal, Taanis, Rootsis, Soomes ja Lätis. Sel aastal sõidetakse taas Soome esinema. Kammerkoori Lambertus saab kuulata ka jõululaupäeval Hageri kirikus.